
Pripomienky k zverejnenému návrhu môžu fyzické a právnické osoby uplatniť do 10 dní od dátumu vyvesenia. 
Pripomienky možno uplatniť v písomnej forme, elektronicky alebo ústne do zápisnice na obecnom úrade. 
Pripomienkou možno navrhnúť nový text alebo odporučiť úpravu textu, a to doplnenie, zmenu, vypustenie
 alebo spresnenie pôvodného textu. Z pripomienky musí byť zrejmé, kto ju predkladá a musí byť odôvodnená.
Zverejnený návrh bude prerokovaný na zasadnutí obecného zastupiteľstva dňa 27.6.2015
Obecné zastupiteľstvo obce Tekovské Lužany na základe samostatnej pôsobnosti             podľa čl. 67 a 68 Ústavy SR a podľa § 4, ods.1 a ods. 3, písm. f), n) a podľa § 6 ods.1 zákona SNR č. 369/1990 Zb. o obecnom zriadení v znení neskorších predpisov a zákona č.131/2010 Z.z. o pohrebníctve a o zmene a doplnení zákona č.455/1991 Zb. o živnostenskom podnikaní v znení neskorších predpisov, vydáva toto Všeobecne záväzné nariadenie  (ďalej len „VZN“ ) o správe a prevádzkovaní cintorínov.

Čl. 1
Úvodné ustanovenie


(1) Toto VZN obce Tekovské Lužany upravuje správu a prevádzkovanie cintorínov na území obce Tekovské Lužany( ďalej len „obec“ ),kat. úz. Tekovské Lužany, Tekovské Lužianky a Hulvinky. 

(2) Týmto VZN sa v rámci zabezpečovania verejného poriadku v obci stanovujú činnosti, ktorých vykonávanie je zakázané alebo obmedzené na cintorínoch uvedených v odseku 1.

(3) Toto VZN sa vzťahuje na prevádzkovateľa cintorína ( ďalej len prevádzkovateľ ), na nájomcu v zmysle čl.8 tohto VZN a na iných návštevníkov cintorína.

Čl.2
Základné pojmy


(1) Na území Obce Tekovské Lužany sa pochovaním rozumie ukladanie ľudských pozostatkov a ostatkov do hrobu alebo hrobky na pohrebisku.

(2) Hrobové miesto je miesto na pohrebisku určené na vybudovanie hrobu, hrobky alebo miesto na uloženie urny.

(3) Pohrebisko je cintorín, kolumbárium, urnový háj, rozptylová lúka.

(4) Exhumácia je vyňatie ľudských ostatkov z miesta, kde boli pochované.

Čl.3
Prevádzkovanie pohrebiska


Prevádzkovanie pohrebiska zahŕňa najmä:
a) výkopové práce súvisiace s pochovávaním alebo exhumáciou
b) pochovávanie
c) vykonávanie exhumácie
d) správu a údržbu pohrebiska
e) správu a údržbu komunikácií a zelene na pohrebisku
f) vedenie evidencie súvisiacej s prevádzkovaním pohrebiska

Čl.4
Prevádzkový poriadok pohrebiska


(1) Prevádzkovateľ pohrebiska sa pri svojej činnosti riadi prevádzkovým poriadkom pohrebiska.

(2) Prevádzkovateľ pohrebiska je povinný predložiť návrh prevádzkového poriadku pohrebiska na schválenie Obecnému zastupiteľstvu obce Tekovské Lužany.

(3) Prevádzkový poriadok pohrebiska upravuje:
a) rozsah služieb poskytovaných na pohrebisku,
b) povinnosti prevádzkovateľa pohrebiska a osôb vykonávajúcich činnosti potrebné na zabezpečenie prevádzky pohrebiska,
c) povinnosti nájomcu pri údržbe hrobového miesta,
d) povinnosti návštevníkov pohrebiska v súvislosti s udržiavaním poriadku na pohrebisku a zachovaním dôstojnosti tohto miesta, spôsob a pravidlá používania zariadení pohrebiska a obradných siení, ak je takáto úprava potrebná,
e) čas kedy je pohrebisko prístupné verejnosti,
f) spôsob ukladania ľudských pozostatkov a plán miest na pochovávanie,
g) dĺžku tlecej doby podľa čl. 7. ods.2,
h) spôsob nakladania s odpadmi,
i) cenník služieb.

(4) Ak pohrebisko prevádzkuje obec prostredníctvom iného prevádzkovateľa pohrebiska, informácie o tejto skutočnosti sa uvedú v prevádzkovom poriadku pohrebiska s uvedením mena, priezviska a miesta podnikania, ak ide o fyzickú osobu a obchodného mena a sídla, ak ide o právnickú osobu.

(5) Prevádzkový poriadok pohrebiska musí byť verejnosti prístupný na mieste obvyklom na pohrebisku. Ak obec nie je prevádzkovateľom pohrebiska, prevádzkovateľ pohrebiska je okrem povinností uvedených v čl. 5 predložiť obci na schválenie prevádzkový poriadok pohrebiska a predkladať návrhy na jeho zmeny.

(6) Na zmenu prevádzkového poriadku pohrebiska potrebuje prevádzkovateľ pohrebiska súhlas obecného zastupiteľstva.

Čl. 5
Povinnosti prevádzkovateľa pohrebiska


Prevádzkovateľ pohrebiska je povinný:
a) prevádzkovať pohrebisko v súlade s prevádzkovým poriadkom pohrebiska schváleným v zmysle čl.4, ods.2 a ods.6 tohto VZN,
b) viesť evidenciu podľa čl.6 tohto VZN,
c) umožniť prítomnosť obstarávateľa pohrebu a blízkych osôb pri konečnom uzavretí rakvy pred pochovaním,
d) zdržať sa v styku s pozostalými necitlivého správania a umožniť pri smútočných obradoch účasť cirkví a iných osôb v súlade s prejavenou vôľou obstarávateľa pohrebu,
e) písomne informovať nájomcu podľa čl.8 ( ďalej len „ nájomca „ ) tohto VZN o
- skutočnosti, že uplynie lehota, za ktorú bolo nájomné zaplatené
- dátume, ku ktorému sa má pohrebisko zrušiť, ak mu je známa jeho adresa, súčasne túto informáciu zverejniť na mieste obvyklom na pohrebisku,
f) ak zistí, že ľudské ostatky nie sú ani po uplynutí tlecej doby zotleté, tleciu dobu primerane predĺžiť na základe výsledkov hydrogeologického prieskumu na tento účel si vyžiadať posudok úradu , na základe tohto posudku upraviť prevádzkový poriadok pohrebiska.

Čl.6
Evidencia pohrebiska


(1) Evidencia hrobových miest musí obsahovať:
a) meno a priezvisko osoby, ktorej ľudské ostatky sú v hrobovom mieste uložené,
b) miesto a dátum jej narodenia a úmrtia, rodné číslo,
c) dátum uloženia ľudských pozostatkov s uvedením hrobového miesta a hĺbky pochovania,
d) záznam o nebezpečnej chorobe, ak mŕtvy ktorého ľudské pozostatky sa uložili do hrobu alebo hrobky, bol nakazený nebezpečnou chorobou,
e) meno, priezvisko, adresu trvalého pobytu a rodné číslo nájomcu, ak ide o fyzickú osobu, obchodné meno, sídlo a identifikačné číslo nájomcu, ak ide o právnickú osobu,
f) dátum uzavretia nájomnej zmluvy a údaje o zmene nájomcu,
g) dátum o vypovedaní nájomnej zmluvy.

(2) Evidencia prevádzkovania pohrebiska musí obsahovať údaje o
a) zákaze pochovávania a dobe jeho trvania, ak sa takýto zákaz vydal,
b) zrušení pohrebiska,


Čl .7
Ukladanie ľudských pozostatkov a exhumácia ľudských ostatkov


(1) Hrob na ukladanie ľudských pozostatkov musí spĺňať tieto požiadavky:
a) hĺbka musí byť pre dospelú osobu a dieťa staršie ako 10 rokov najmenej 1,6 m, pre dieťa mladšie ako 10 rokov najmenej 1,2 m,prehĺbený hrob musí mať hĺbku aspon 2,2 m,
b) dno musí ležať najmenej 0,5 m nad hladinou podzemnej vody,
c) bočné vzdialenosti medzi jednotlivými hrobmi musia byť najmenej 0,3 m
d) rakva s ľudskými pozostatkami musí byť po uložení do hrobu zasypaná skyprenou zeminou vo výške minimálne 1,2 m.

(2) Ľudské ostatky musia byť uložené v hrobe najmenej do uplynutia tlecej doby, ktorá podľa zloženia pôdy musí trvať najmenej 10 rokov. Dĺžku tlecej doby pre pohrebisko ustanoví prevádzkovateľ pohrebiska v prevádzkovom poriadku pohrebiska na základe hydrogeologického prieskumu a posudku úradu.

(3) Pred uplynutím tlecej doby sa môžu do toho istého hrobu uložiť ďalšie ľudské pozostatky, ak je ich možné umiestniť nad úroveň naposledy pochovaných ľudských ostatkov a vrstva uľahnutej zeminy nad rakvou bude najmenej 1 meter.

(4) Do hrobky je možné uložiť aj viacero rakiev s ľudskými pozostatkami a ľudskými ostatkami. Rakva uložená do hrobky musí byť zabezpečená pred únikom zápachu do okolia a musí byť vyrobená tak, aby chránila ľudské ostatky pred hlodavcami.

(5) Pred uplynutím tlecej doby možno ľudské ostatky exhumovať na:
a) príkaz sudcu alebo prokurátora
b) žiadosť obstarávateľa pohrebu,
c) blízkej osoby, ak obstarávateľ pohrebu už nežije alebo ak obstarávateľom bola obec.

(6) Žiadosť podľa odseku 5 musí mať písomnú formu a musí obsahovať:
a) posudok úradu, ak ide o ostatky pred uplynutím tlecej doby
b) list o prehliadke mŕtveho a štatistickom hlásení o úmrtí,
c) nájomnú zmluvu na pohrebisku, kde sú ľudské ostatky uložené.
d) identifikačné údaje prevádzkovateľa pohrebnej služby, ktorý ľudské ostatky prevezie


(7) Náklady na exhumáciu uhradí ten, kto o ňu požiadal.

Čl. 8
Užívanie hrobového miesta


(1) Právo užívať hrobové miesto vzniká uzatvorením nájomnej zmluvy .

(2) Uzavretím nájomnej zmluvy prevádzkovateľ pohrebiska prenecháva za nájomné nájomcovi hrobové miesto na uloženie ľudských pozostatkov alebo ľudských ostatkov. Nájomná zmluva sa uzatvára na dobu neurčitú, nesmie byť vypovedaná skôr ako po uplynutí tlecej doby na pohrebisku. Platba za hrobové miesto sa hradí vždy na desať rokov vopred.

(3) Pri úmrtí nájomcu prednostné právo na uzavretie nájomnej zmluvy má blízka osoba. Ak je blízkych osôb viac , tá, ktorá sa prihlási ako prvá. Prednostné právo možno uplatniť do roka od úmrtia nájomcu hrobového miesta.

(4) Prevádzkovateľ pohrebiska je povinný počas trvania nájomnej zmluvy zabezpečiť prístup k hrobovému miestu a zdržať sa akýchkoľvek zásahov do hrobového miesta okrem prípadov, keď je potrebné bezodkladne zabezpečiť bezpečné prevádzkovanie pohrebiska. O takomto pripravovanom alebo už uskutočnenom zásahu je prevádzkovateľ pohrebiska povinný bezodkladne písomne informovať nájomcu.

(5) Nájomca je povinný na vlastné náklady zabezpečovať údržbu hrobového miesta a oznamovať prevádzkovateľovi pohrebiska všetky zmeny údajov potrebné na vedenie evidencie hrobových miest.

Čl.9
Výpoveď nájomnej zmluvy


(1) Prevádzkovateľ pohrebiska nájomnú zmluvu vypovie, ak:
a) závažné okolnosti na pohrebisku znemožňujú trvanie nájmu hrobového miesta na ďalšiu dobu,
b) sa pohrebisko zruší,
c) nájomca ani po upozornení nezaplatil nájomné za užívanie hrobového miesta.

(2) Ak prevádzkovateľ pohrebiska vypovie nájomnú zmluvu z dôvodov uvedených v ods. 1, písm. a) a b) musí zabezpečiť so súhlasom nájomcu iné hrobové miesto a na vlastné náklady preloženie ľudských ostatkov vrátane príslušenstva hrobu na nové hrobové miesto.

(3) Prevádzkovateľ pohrebiska je povinný písomne upozorniť na vypovedanie nájomnej zmluvy podľa ods. (1) a) a b) a výpoveď doručiť nájomcovi najmenej tri mesiace pred dňom, kedy sa má hrobové miesto zrušiť a v prípade ods. 1 písm. c) je povinný výpoveď doručiť nájomcovi najneskôr do 2 mesiacov po uplynutí lehoty, na ktorú bolo nájomné zaplatené.


(4) Ak mu nie je známa adresa, alebo sídlo nájomcu, uverejní túto informáciu na mieste obvyklom na pohrebisku.

(5) Ak prevádzkovateľ pohrebiska vypovedal nájomnú zmluvu z dôvodu uvedeného v ods. 1, písm. c) a nájomca je známy, výpovedná lehota uplynie jeden rok odo dňa doručenia výpovede. Prevádzkovateľ pohrebiska vyzve nájomcu, aby najneskôr do jedného roka odstránil príslušenstvo hrobu. Ak ho v tejto lehote neodstráni, po jej uplynutí ho odstráni  prevádzkovateľ pohrebiska. V prípade, že náklady spojené s pohrebom z rôznych dôvodov hradí obec a počas desiatich rokov sa k zosnulému nikto nehlási, príde po uplynutí tlecej doby k zrušeniu hrobového miesta.

(6) Ak prevádzkovateľ pohrebiska vypovie nájomnú zmluvu z dôvodu uvedeného v ods. 1, písm. c) a nájomca nie je známy, uverejní výpoveď nájomnej zmluvy na mieste obvyklom na pohrebisku. Výpovedná lehota uplynie tri roky odo dňa, odkedy nebolo zaplatené nájomné. Prevádzkovateľ pohrebiska ponechá po túto dobu príslušenstvo hrobu na mieste s označením, že ide o trojročné uloženie, počas ktorého sa môže nájomca prihlásiť. Po uplynutí výpovednej lehoty sa považuje za opustenú vec

(7) Hroby s príslušenstvom o ktorých orgány štátnej správy na ochranu pamiatkového fondu rozhodli, že majú kultúrny význam , či kultúrnu hodnotu, alebo o ktorých tak rozhodla obec všeobecne záväzným nariadením , sa môžu zrušiť len za splnenia podmienok stanovených týmto VZN.

Čl.10
Zrušenie pohrebiska


(1) Pohrebisko môže zrušiť len obec. Pohrebisko možno zrušiť až po uplynutí tlecej doby všetkých ľudských ostatkov uložených na pohrebisku.

(2) Pohrebisko možno pred uplynutím tlecej lehoty uvedenej v ods.1 zrušiť len z dôvodov , ak by ďalším pochovávaním na pohrebisku mohlo dôjsť k ohrozeniu zdravia ľudí alebo kvality podzemnej vody a z dôvodu verejného záujmu, na základe podnetu príslušného orgánu štátnej správy.

(3) Ten v koho záujme sa pohrebisko zruší je povinný zabezpečiť a uhradiť exhumácie a preloženie ľudských ostatkov, hrobov s príslušenstvom a hrobiek na nové hrobové miesta na inom pohrebisku.

(4) Ak bolo pohrebisko zrušené, musí nezotleté ľudské ostatky po uplynutí tlecej doby ten v koho záujme sa pohrebisko zrušilo, zhromaždiť a pochovať na inom pohrebisku.

(5) Hroby a hrobky , ktoré sú vyhlásené za národné kultúrne pamiatky sa môžu zrušiť len na základe rozhodnutia Pamiatkového úradu Slovenskej republiky o zrušení vyhlásenia hrobu alebo hrobky za národnú kultúrnu pamiatku. Hrobky a hroby, ktoré sú evidované v zozname pamätihodností obce sa môžu zrušiť len po predchádzajúcom súhlase obce.

(6) Pri zrušení pohrebiska a pri zmene prevádzkovateľa pohrebiska, ak je prevádzkovateľom pohrebiska iný ako obec, je tento povinný odovzdať evidenciu pohrebiska obci.

Čl.11
Vstup na cintorín


(1) Cintoríny sú prístupné verejnosti počas celého roka nasledovne:
a) december až február .......... od 08.00 do 18.00 hod.
b) marec až máj ...................... od 07.00 do 19.00hod.
c) jún až august ....................... od 06.00 do 21.00 hod.
d) september až november ..... od 07.00 do 19.00 hod.

(2) Prevádzkovateľ môže vstup na cintorín alebo jeho časť dočasne zakázať alebo obmedziť, a to najmä v čase vykonávania terénnych úprav na cintoríne a v čase vykonávania exhumácie.

(3) Vodiť psov na cintorín je zakázané.

(4) Návštevníci cintorína sú povinní opustiť areál pred uplynutím prevádzkovej doby.

(5) Vstup s motorovými vozidlami na cintorín je povolený iba po vyhradených komunikáciách a to :
a) na dopravu rakvy s telesnými pozostatkami zomretého do domu smútku, na vykonanie pohrebného obradu alebo uloženie rakvy s telesnými pozostatkami zomretého do chladiacich boxov
b) na dopravu materiálu potrebného na výstavbu a rekonštrukciu pomníkov, obrubníkov alebo na inú úpravu hrobového miesta
c) na dopravu rakvy s telesnými pozostatkami zomretého na miesto pochovania
d) na dopravu nevládnych alebo zdravotne postihnutých osôb 

(6) Prevádzkovateľ môže vykázať z cintorína vodičov s motorovými vozidlami ak nedodržiavajú prevádzkový poriadok pohrebiska.

(7) Vstup motorových vozidiel na chodníky do jednotlivých oddelení cintorína pomedzi hroby je zakázaný.

(8) Okrem uvedených povinností je každý návštevník cintorína povinný riadiť sa pokynmi prevádzkovateľa.

Čl.12
Správanie sa na cintoríne


(1) Prevádzkovateľ a jeho zamestnanci sú povinní najmä:
a) zachovať pietu k zomretým a pozostalým
b) byť slušne a čisto upravení a služby vykonávať iba v odevoch na to určených

c)nepožadovať akúkoľvek odmenu za práce, ktoré majú vykonávať v rámci svojho pracovného zaradenia od iných osôb ako prevádzkovateľa.

(2) Návštevníci cintorína sú povinní správať sa spôsobom zodpovedajúcim piete miesta, nesmú robiť hluk, vykrikovať, odhadzovať a zapaľovať odpadky, fajčiť, požívať alkoholické nápoje a omamné látky, poškodzovať pomníky, zariadenia, objekty a zeleň.

(3) Prevádzkovateľ je oprávnený odstraňovať z hrobových miest zvädnuté kytice a vence alebo iné ozdoby, ktoré narúšajú estetický vzhľad cintorína a uskladňovať ich pred vyvezením na miesta na to určené.

(4) Na cintoríne je zakázané páliť trávu a odpad.

(5) Na cintoríne možno rozsvecovať kahance a sviečky len na hrobovom mieste alebo na to vyhradenom mieste tak, aby nevzniklo nebezpečenstvo požiaru, prípadne poškodenie iných hrobových miest alebo vybavenosti cintorína. V odôvodnených prípadoch môže prevádzkovateľ cintorína rozsvecovanie sviečok a kahancov a manipuláciu s otvoreným ohňom obmedziť alebo zakázať.

(6) Chodníky medzi hrobmi možno používať na iné účely, než na komunikačné len so súhlasom prevádzkovateľa.

(7) Okrem povinností uvedených v čl.11 a 12 je každý povinný riadiť sa na cintoríne ďalšími pokynmi prevádzkovateľa.

Čl. 13
Priestupky


(1) Priestupku podľa § 46, zákona č.372/1990 Zb., v znení neskorších predpisov sa dopustí ten, kto:

a) vykonáva kamenárske a iné práce na cintoríne bez písomného súhlasu nájomcu podľa čl.8.
b) kto zostatky materiálu pochádzajúcich z kamenárskych prác nevyvezie z cintorína na vlastné náklady, ale používa kontajnery na odpad
c) vykonáva demontáž, odstraňovanie pomníkov a epitafných dosiek alebo ich súčastí bez vedomia / oboznámenia / prevádzkovateľa.
d) bez písomného súhlasu prevádzkovateľa vysádza na cintoríne stromy, kríky, resp. umiestňuje lavičky a vykonáva podobné úpravy.
e) vodí do areálu cintorína psa
f) vstupuje do areálu cintorína motorovým vozidlom bez povolenia prevádzkovateľa
g) neopustí cintorín pred uplynutím zatváracej doby
h) sa v areáli cintorína nespráva spôsobom zodpovedajúcim piete miesta, robí hluk, rozhadzuje odpadky, rozsvecuje sviečky a kahance inde než na hrobovom alebo na tento účel prevádzkovateľom vyhradenom mieste, fajčí, používa alkoholické nápoje a omamné látky , poškodzuje pomníky, zariadenia, objekty a zeleň. 

(2) Príslušníci Obecnej polície obce Tekovské Lužany a poverení zamestnanci Obecného úradu v Tekovských Lužanoch sú oprávnení za priestupky podľa ods. 1 písm. a) až h) uložiť pokutu v blokovom konaní v zmysle zák.č. 372/1990 Zb. o priestupkoch v znení neskorších predpisov. 

(3) Pri zistení závažného alebo opakovaného porušenia tohto VZN môže starosta Obce Tekovské Lužany uložiť právnickej osobe a fyzickej osobe oprávnenej na podnikanie pokutu do výšky 6 638€ podľa § 13 ods. 9 zák. č.369/1990 Zb. o obecnom zriadení v znení neskorších predpisov.

Čl. 14
Kontrola dodržiavania tohto VZN


Kontrolu dodržiavania ustanovení tohto VZN na území obce Tekovské Lužany vykonávajú:
- starosta obce
- obecná polícia
- poslanci obecného zastupiteľstva v rozsahu svojich právomocí daných zákonom
- poverení zamestnanci obecného úradu

Čl.15
Záverečné ustanovenia


(1) Pre pohrebníctvo platí Zák. č.131/2010 Z.z o pohrebníctve.

(2) Porušenie ustanovení tohto VZN fyzickými osobami je priestupkom podľa § 48 zákona SNR č.372/1990 Zb. o priestupkoch v znení neskorších predpisov a možno zaň uložiť pokutu v blokovom konaní 33€.

(3) Za porušenie povinností tohto VZN právnickou osobou alebo fyzickou osobou oprávnenou na podnikanie možno v zmysle § 13 ods.9 zákona SNR č.369/1990 Zb. o obecnom zriadení v znení neskorších predpisov uložiť pokutu do 6 638€.

Čl. 16
Účinnosť

1. Toto VZN nadobúda účinnosť dňom 1.1.2007.
2. Aktualizácia tohto všeobecne záväzného nariadenia vrátane priradenia číselného označenia bolo schválené na 5. zasadnutí obecného zastupiteľstva dňa 27.5.2015 uznesením č. 

                                                                  Ing. Marián Kotora

                                                                     starosta obce

návrh všeobecne záväzného nariadenia bol zverejnený:





• na úradnej tabuli obce			8.6.2015





• na internetovej stránke obce		8.6.2015


     � HYPERLINK "http://www.tekovskeluzany.sk" ��www.tekovskeluzany.sk�








